钦定古今图书集成/明伦汇编/氏族典/第265卷 > 王昭远
## 钦定古今图书集成/明伦汇编/氏族典/第265卷 > 王昭远

按《十国春秋》，“前蜀王昭远，成都人。幼孤贫。年十三，依
东郭僧智𬤇为童子。高祖镇西川，饭僧于府署，昭远
持巾履从智𬤇入，高祖爱其惠黠。时后主方就学，即
留昭远给事左右，颇见亲狎。后主嗣皇帝位，以为卷
帘使，稍迁茶酒库使。广政十一年，枢密使王处回勒
归私第，后主以枢密使权重难制，乃以昭远为通奏”
使，知枢密院事，机务一以委之，府库金帛恣其所取
不问。加领眉州刺史，出为永平军节度使。不数月，昭
武李继勋以目疾不能视事，议以闲地处之，昭远遽
以永平让继勋。岁馀，授宁江军节度使。李太后尝从
容言“昭远不可用”，后主不从。未几，兼领山南节度使、
同平章事。及入谢，求解通奏职，遂以左街使张仁贵
为副使、知枢密以代之。宋师入境，昭远与赵崇韬帅
兵拒战，至汉源，闻剑门已破，遂股栗色战，发言失次。
崇韬布陈将战，昭远据胡床不能起。俄崇韬败，乃免
胄弃甲，走投东川，匿仓舍，为追骑所执，送汴京。宋太
祖诘之曰：“尔何诱昶结刘钧？”昭远曰：“臣愚无知，但忠
于本国耳。”太祖释之，授左领军卫大将军。